《武昌寄梁仲泉先生 其三》
清代·周锡渭

浮生忽如寄，转瞬即幻相。世变相乘除，因之成习向。

皓月涌银相，天风为鼓浪。落日挂遥峰，紫绿忽万状。

变灭无定踪，于何窥巧匠。拘儒困圭角，狂士苦奔放。

大道无多求，云胡堕尘障。希夷自太虚，清风为摇飏。

翘首大罗天，畴参无上上。

作者简介：周锡渭，字湜甫，一字默耕，号箵渔，湘阴人。乾隆甲午举人。有《志古斋诗钞》。